د داعش گواښ په جوزجان کې د ښوونځیو د تړلو سبب شوی
د جوزجان ولایت محلي مقامات وایي په درزآب او خانقاه ولسوالیو کې د داعش د امنیتي گواښونو په وجه شاوخوا ٢٧ ښوونځي تړل شوي دي.
د جوزجان ولایت د ښونې مسوولین وایي چې همدا اوس د درز آب په ولسوالۍ کې څه دپاسه ١٨ زره زده کوونکي د داعش له ویرې ښوونځیو ته نه ځي. د افغانستان په شمالي ولایتونو کې د داعش د ډلې گواښ ددې سبب شوی دی چې د نجونو او هلکانو د زده کړو بهیر له ډول ډول ازمون سره مخامخ شي. د جوزجان ولایت د معارف رئیس عبدالحی یشین، د امریکا غږ ته وویل چې "کورنۍ ددې ډلې [داعش] د گواښونو له ویرې خپل اولادونه حتی هغو ښوونځیو ته هم نه استوي چې د حکومت تر ادارې لاندې دي." د درزآب ولسوالۍ یو اوسیدونکي عبدالمراد د امریکا غږ ته وویل جې د داعش د گواښونو په وجه خپل اولادونه ښوونځي ته نه استوي. هغه وویل "زمونږ ښوونځي تړلي دي، د درزآب په ولسوالۍ کې قومانداني د دولت په لاس کې ده او ولسوالي د داعش په لاس کې. درس او تعلیم نشته، داعشیان [خلک] وژني او نه یې پریږي". د درزآب ولسوال باز محمد داور امریکا غږ ته ویلي چې له ښوونځي نه د ١٨ زره زده کوونکو پاته کیدل یوه فاجعه ده. ښاغلي داور وویل "۲۵ ښوونځي د داعش رپه ولکه کې دي، زمونږ ښوونکي نه شي کولای هلته لاړ شي او تدریس ورکړي. زده کوونکي هم نشي تلای، هغه ښوونځي چې د دولت په تصرف کې دي هلته هم زده کوونکي د داعش له ویرې نشي تلای". هغه زیاته کړه چې داعشیانو ځایي خلکو ته ویلي چې اولادونه دې مکتب نه استوي. د جوزجان ولایت د درزآب او قوش تپه ولسوالۍ شاوخوا دوه سوه ښوونځي لري. خو د سرپل ولایت سره د گډې پولې په خاطر دغه دوه ولسوالۍ د داعش د فعالیت په مرکز اوښتې دي. همداشان د جوزجان د خانقاه په ولسوالۍ کې هم دوه ښوونځي د طالبانو او داعش د گواښونو له وجې تړلي دي. د جوزجان ولایت د والي ویاند رضا غفوري د امریکا غږ ته وویل چې هڅه کوي د سیمې د اوسیدونکو په منځگړتوب دغه ښوونځي بیرته فعال کړي خو تر اوسه د داعش سخت دریځه دې کار ته نه دي حاضر شوي.